2. ปัจจัยความเสี่ยง

การบริหารความเสี่ยงในปัจจุบันและอนาคตเป็นเรื่องที่สำคัญ
ซึ่งบริษัทมีความตระหนักดีว่าการบริหารความเสี่ยงนั้นเป็นเครื่องมือที่บริษัทต้องนำมาใช้ในการบริหารจัดการองค์กรภายใต้กรอบการบริหารความเสี่ยงในระดับสากล
โดยบริษัทได้จัดทำคู่มือการบริหารความเสี่ยง และตั้งคณะกรรมการบริหารความเสี่ยง
(Enterprise Risk Management Committee) เพื่อประเมินและกำหนดมาตรการป้องกัน
รวมทั้งกำหนดให้มีผู้รับผิดชอบในการติดตามดูแล
ทำการวิเคราะห์และบริหารความเสี่ยงในระดับปฏิบัติการทั้งองค์กร

ในปี 2554
บริษัทได้มีการเน้นให้มีการทำงานที่มีการเชื่อมโยงการบริหารความเสี่ยงเข้ากับแผนกลยุทธ์ในการจัดการองค์กร
เพื่อไม่ให้เกิดผลกระทบที่รุนแรงต่อบริษัท จากการดำเนินงานตามกระบวนการบริหารความเสี่ยงในปี
2554 ที่ผ่านมาพบว่ามีปัจจัยความเสี่ยงหลักๆ ด้านต่างๆ ดังนี้

2.1 ความเสี่ยงด้านกลยุทธ์

-   ความเสี่ยงจากการการขาดแคลนแรงงานเนื่องจากการฟื้นตัวของอุตสาหกรรมยานยนต์
    และเครื่องใช้ไฟฟ้าหลังเหตุการณ์มหาอุทกภัย

จากปลายปี 2553 เศรษฐกิจของประเทศไทยมีการฟื้นตัวอย่างรวดเร็ว
ซึ่งเป็นที่คาดการณ์ไว้ว่าอาจจะเกิดภาวะขาดแคลนแรงงานอย่างรุนแรง
แต่เหตุการณ์ที่เกิดขึ้นจริงแล้วนั้นสภาวะของการขาดแคลนแรงงานไม่รุนแรงอย่างที่คาดไว้
อย่างไรก็ตาม ในไตรมาส 4 ของปี 2554 อุตสาหกรรมฯ ในประเทศไทย
ได้รับผลกระทบจากมหาอุทกภัย ทำให้การมีการผลิตได้น้อยกว่าประมาณการที่ตั้งไว้ ดังนั้น
เพื่อชดเชยกับยอดผลิตที่สูญเสียไป ได้มีการคาดการณ์สภาวะอุตสาหกรรมยานยนต์ในปี 2555
ว่าจะมีการผลิตมากกว่าผลผลิตในปี 2554 อยู่ที่ประมาณ 1.5 เท่า
ซึ่งจะมีผลกระทบกับความต้องการแรงงานอย่างมากและจะเป็นสาเหตุของการขาดแคลนแรงงานอย่างต่อเนื่อง

เนื่องจากบริษัทฯ
ได้มีการประเมินความเสี่ยงและติดตามสถานการณ์การฟื้นตัวของอุตสาหกรรมอย่างใกล้ชิด
ถึงแม้ว่าในปี 2554 จะมีวิกฤตการขาดแคลนแรงงานในช่วงเวลาสั้นๆ บริษัทฯ
ก็สามารถรับมือได้เป็นอย่างดี และไม่ได้รับผลกระทบใดๆ นอกจากนั้น บริษัทฯ
มีนโยบายการบริหารความเสี่ยงในเรื่องนี้ โดยมีในการให้แรงจูงใจ และพัฒนาฝีมือแรงงาน
และกระบวนการผลิตภายในบริษัทฯ โดยหลักวิศวกรรม
เพื่อเพิ่มผลผลิตต่อหัวของพนักงานอย่างต่อเนื่อง
อันเป็นการลดผลกระทบจากความเสี่ยงเรื่องการขาดแคลนแรงงานดังกล่าว
รวมทั้งยังได้ทำการประเมินกำลังการผลิตให้สอดคล้องกับความต้องการของตลาดอย่างมีระบบเพื่อลดความเสี่ยงในเรื่องนี้

-   ความเสี่ยงจากความผันผวนของราคาวัตถุดิบ

ในปี 2554 ภาวการณ์เกี่ยวกับราคาน้ำมันดิบในตลาดโลกมีการผันผวนไม่มาก
ทำให้เม็ดพลาสติกที่เป็นวัตถุดิบหลักของบริษัทฯ มีราคาปรับเพิ่มขึ้นลงไม่มากนัก

สำหรับการคาดการณ์ในปี 2555 นั้นความเสี่ยงจากการเปลี่ยนแปลงของราคาวัตถุดิบอยู่ในระดับต่ำ
เนื่องมาจากปริมาณของความสามารถการผลิตวัตถุดิบเม็ดพลาสติก
สูงกว่าความต้องการใช้วัตุดิบของอุตสาหกรรม ประกอบกับ
การควบคุมทางเศรษฐกิจของประเทศจีนทำให้มีการลดการนำเข้าเม็ดพลาสติก แต่อย่างไรก็ตาม
ยังมีความเสี่ยงของราคาวัตถุดิบอยู่บ้างเนื่องมาจาก
ความตึงเครียดทางการเมืองระหว่างประเทศสหรัฐอเมริกา กับ ประเทศอิหร่าน
อาจจะทำให้ราคาน้ำมันดิบสูงขึ้น และมีผลทางตรงกับการขึ้นราคาของวัตถุดิบ

อย่างไรก็ตาม การกำหนดราคาขายสินค้าระหว่างบริษัทฯ และลูกค้าส่วนใหญ่เกือบทั้งหมดในปัจจุบัน
ใช้นโยบายต้นทุนบวกกำไร รวมทั้งยังมีการทบทวนราคาขายสินค้าดังกล่าวกับลูกค้าทุกไตรมาส
ทำให้บริษัทฯ สามารถรักษาส่วนต่างของกำไรได้ค่อนข้างคงที่ รวมทั้ง บริษัทฯ
มีการติดต่อกับลูกค้าอย่างใกล้ชิดทำให้สามารถชี้แจงและปรับราคาสินค้าตามต้นทุนที่เป็นจริงได้
ดังนั้นการเปลี่ยนแปลงด้านราคาวัตถุดิบไม่ว่าจะสูงขึ้นหรือต่ำลง
มีผลกระทบต่อผลการดำเนินงานเพียงเล็กน้อยเท่านั้น

-   ความเสี่ยงจากการพึ่งพิงลูกค้ารายใหญ่จำนวนน้อยราย

เนื่องจากบริษัทฯ มีลูกค้าที่เป็นผู้ผลิตรถยนต์รายใหญ่จำนวน 2-3 รายและบริษัทฯ
ผู้ผลิตเครื่องใช้ไฟฟ้าชั้นนำ 3-4 ราย แต่มีมูลค่าการจำหน่ายมากกว่าร้อยละ 80 ของรายได้รวม
ดังนั้นหากลูกค้ารายใดประสบปัญหาทางด้านการเงินและสภาพคล่อง
หรือเกิดการสูญเสียลูกค้าบางรายไป ก็อาจจะส่งผลกระทบต่อผลการดำเนินงานของบริษัทฯ
ได้อย่างมีนัยสำคัญ

ด้วยเหตุดังกล่าวข้างต้น บริษัทฯ จึงเน้นให้ความสำคัญในการเพิ่มยอดขายโดยการหาลูกค้ารายใหม่
อีกทั้งยังเป็นการลดสัดส่วนของลูกค้ารายใหญ่ในปัจจุบันลงด้วย โดยใช้กลยุทธ์การขาย
และความน่าเชื่อถือของบริษัท
ด้วยวิธีการสร้างความพึงพอใจให้กับลูกค้าโดยการเน้นเรื่องคุณภาพของสินค้า
การส่งมอบที่ตรงต่อเวลา ราคาที่แข่งขันได้
รวมทั้งความสามารถทางวิศวกรรมและการบริการที่จะสนองตอบความต้องการของลูกค้าของบริษัทได้
จึงเป็นเหตุให้บริษัทฯ จึง ยังคงรักษาลูกค้ารายใหญ่ๆไว้ได้
และจากการที่ลูกค้ารายใหญ่ที่มีชื่อเสียงทั้งผู้ผลิตรถยนต์รายใหญ่ และบริษัทฯ
ผู้ผลิตเครื่องใช้ไฟฟ้าชั้นนำให้การยอมรับต่อบริษัทฯ นั้น เป็นเหตุให้บริษัทฯ
ได้รับความไว้วางใจและมีลูกค้ารายใหม่ๆ เพิ่มขึ้นอยู่เสมอ
ก็จะเป็นการลดความเสี่ยงจากการพึ่งพิงลูกค้ารายใหญ่ลง

-   ความเสี่ยงจากการเกิดอุทกภัย

โอกาสในการที่จะเกิดอุทกภัยขึ้นกับโรงงานทั้งสามแห่งของบริษัทฯ นั้นมีความเป็นไปได้ต่ำ เนื่องด้วย
โรงงานกบินทร์บุรี ไม่ได้ตั้งอยู่ในพื้นที่รับน้ำ และอยู่ในที่สูง
โรงงานสุวินทวงศ์นั้นตั้งอยู่ที่จังหวัดฉะเชิงเทรา ซึ่งระดับน้ำในปี 2554
ไม่มีผลกระทบโรงงานแต่อย่างใด และโรงงานกิ่งแก้วนั้นตั้งอยู่ในพื้นที่ติดกับสนามบินสุวรรณภูมิ
ซึ่งไม่ได้รับผลกระทบจากอุทกภัย แต่อย่างไรก็ตามทางโรงงานก็มิได้ประมาท
ได้มีการเตรียมการป้องกันเครื่องจักร อุปกรณ์ และแม่พิมพ์ต่างๆ
จากผลกระทบที่อาจจะเกิดขึ้นดังกล่าวเป็นอย่างดี

2.2 ความเสี่ยงด้านการดำเนินงาน

-   ความเสี่ยงจากการที่บริษัทฯมีกลุ่มผู้ถือหุ้นใหญ่ถือหุ้นรวมกันมากกว่าร้อยละ 50

ณ ปัจจุบัน กลุ่มเตชะไกรศรี ถือหุ้นในบริษัทฯ เกินกว่าร้อยละ 50
ของจำนวนหุ้นที่จำหน่ายได้แล้วทั้งหมดของบริษัทฯ จึงทำให้กลุ่มเตชะไกรศรี
สามารถควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯ กำหนดให้ต้องได้รับเสียง 3 ใน 4 ของที่ประชุมผู้ถือหุ้น
และผู้ถือหุ้นใหญ่เป็นผู้บริหารของบริษัทดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

ทั้งนี้ บริษัทฯ ได้จัดการประชุมใหญ่สามัญผู้ถือหุ้นอย่างโปร่งใส โดยจัดให้มี Inspector
ที่ทำหน้าที่ในการตรวจสอบกระบวนการลงคะแนนเสียงในการประชุม
รวมถึงจัดให้มีระบบการลงคะแนนเสียงที่สามารถตรวจสอบภายในภายหลัง
โดยใช้บัตรลงคะแนนเสียงที่สามารถกำหนดทิศทางการลงคะแนนเสียงได้เอง
รวมถึงการให้สิทธิแก่ผู้ถือหุ้นส่วนน้อยเสนอชื่อบุคคลเพื่อเข้าดำรงตำแหน่งกรรมการ
และเสนอวาระการประชุมผู้ถือหุ้นโดยมีการประกาศบนเว็บไซต์ของบริษัทฯ ด้วย

-   ความเสี่ยงจากการที่กลุ่มผู้ถือหุ้นใหญ่เป็นผู้มีอำนาจในการบริหารจัดการของบริษัทฯ

กลุ่มเตชะไกรศรีซึ่งเป็นกลุ่มผู้ถือหุ้นใหญ่เป็นผู้มีอำนาจในการบริหารการจัดการบริษัทฯ
เนื่องจากกรรมการบริษัทฯ จำนวน 5 ท่านจาก 14 ท่าน มาจากกลุ่มเตชะไกรศรี
และกรรมการบริหารจำนวน 4 ท่านจาก 7 ท่านเป็นกลุ่มเตชะไกรศรี ดังนั้น
จึงมีความเสี่ยงจากการที่กลุ่มเตชะไกรศรี มีอำนาจเบ็ดเสร็จในการบริหารและการจัดการในบริษัทฯ

อย่างไรก็ตามเพื่อให้เกิดการถ่วงดุลในการบริหารจัดการ บริษัทฯ
ได้เชิญบุคคลภายนอกที่เป็นผู้บริหารที่มีประสบการณ์ในการบริหารการจัดการเข้ามาเป็นกรรมการบริษัทฯ
กรรมการบริหาร และกรรมการตรวจสอบ รวมทั้งผู้บริหารของบริษัทฯ ด้วย และในปี 2553 บริษัทฯ
ได้เพิ่มสัดส่วนกรรมการอิสระอีกจำนวน 1 ท่าน รวมเป็น 5 ท่าน (มากกว่า 1/3
ของจำนวนกรรมการทั้งหมด) เพื่อสัดส่วนกรรมการอิสระอันเป็นการถ่วงดุล
และลดความเสี่ยงดังกล่าว

2.3 ความเสี่ยงด้านบัญชีและการเงิน

บริษัทฯ มีแนวนโยบายการลดภาระหนี้สินและดอกเบี้ยจากเงินกู้ในปัจจุบัน
เพื่อให้มีความคล่องตัวในการบริหารจัดการทางการเงินและรองรับการขยายตัวของธุรกิจในอนาคต
และเพื่อให้บริษัทฯ มีผลการดำเนินงานที่มั่นคงในด้านการเงิน บริษัทฯ
จึงให้ความสำคัญต่อดัชนีตัวชี้วัดที่สำคัญคือ D/E Ratio ซึ่งอยู่ที่ 1.56 เท่า ณ สิ้นปี 2554

นอกจากนี้ ในการบริหารทางการเงิน บริษัทฯ เน้นถึงความมีระเบียบวินัยทางการเงิน
รวมถึงการบริหารและการจัดการทางการเงินอย่างเป็นระบบ
มีการวิเคราะห์ถึงผลกระทบจากปัจจัยความเสี่ยงต่าง ๆ อย่างสม่ำเสมอ
เพื่อป้องกันและเตรียมความพร้อมต่อผลกระทบที่อาจจะเกิดขึ้นได้อย่างทันท่วงที บริษัทฯ
จึงให้ความสนใจการป้องกันความเสี่ยงทางการเงินอย่างใกล้ชิดที่มีผลกระทบถึงค่าใช้จ่ายทางการเงิน

-   ความเสี่ยงจากอัตราดอกเบี้ย

บริษัทฯ มีความเสี่ยงต่ำด้านอัตราดอกเบี้ยอันเกิดจากการเปลี่ยนแปลงของอัตราดอกเบี้ยในอนาคต
ซึ่งจะมีผลกระทบต่อผลการดำเนินงานและกระแสเงินสดของบริษัทฯ กับเงินฝากธนาคาร
เงินเบิกเกินบัญชี และเงินกู้ยืมระยะยาว

บริษัทฯ ได้ป้องกันความเสี่ยงดังกล่าว
โดยการวางแผนจัดหาเงินทุนจากแหล่งที่มีอัตราดอกเบี้ยต่ำกว่าตลาดมาใช้ดำเนินงานไว้ล่วงหน้า
อีกทั้งภาระดอกเบี้ยของบริษัทอยู่ในระดับค่อนข้างต่ำเมื่อเทียบกับยอดรายได้

-   ความเสี่ยงจากอัตราแลกเปลี่ยน

บริษัทฯ มีความเสี่ยงจากความผันผวนของอัตราแลกเปลี่ยน เนื่องจากบริษัทฯ
มีการทำรายการบางรายการเป็นเงินตราต่างประเทศ
ซึ่งทำให้เกิดความเสี่ยงจากการเปลี่ยนแปลงของอัตราแลกเปลี่ยนเงินตราต่างประเทศ

จากปัญหาดังกล่าวบริษัทฯ ตระหนักถึงความเสี่ยงนี้เป็นอย่างดี
จึงมีนโยบายป้องกันความเสี่ยงดังกล่าว
โดยการทำสัญญาซื้อ-ขายเงินตราต่างประเทศเป็นการล่วงหน้า

-   ความเสี่ยงจากการให้สินเชื่อ

บริษัทฯ มีความเสี่ยงจากการให้สินเชื่อที่เกี่ยวเนื่องจากลูกหนี้การค้า
เนื่องจากลูกหนี้อาจไม่สามารถชำระหนี้ตามเงื่อนไขที่ตกลงไว้
ซึ่งอาจทำให้เกิดความสูญเสียทางการเงินได้

ทั้งนี้ บริษัทฯ ได้กำหนดนโยบายในการป้องกันความเสี่ยงดังกล่าว
โดยการวิเคราะห์ฐานะทางการเงินและพิจารณาความสามารถในการจ่ายชำระหนี้ของลูกค้าแต่ละรายในการพิจารณาให้สินเชื่ออย่างเหมาะสม
สำหรับลูกหนี้การค้าที่คาดว่าจะไม่ได้รับชำระหนี้ บริษัทฯ
ได้พิจารณาตั้งค่าเผื่อหนี้สงสัยจะสูญไว้อย่างเพียงพอ

-   ความเสี่ยงจากการไม่ปฏิบัติตามสัญญา

บริษัทฯ มีความเสี่ยงอันอาจเกิดจากการที่คู่สัญญาไม่ปฏิบัติตามข้อกำหนดในสัญญา
ทำให้เกิดความสูญเสียทางการเงินได้

เพื่อป้องกันความเสี่ยงนี้ บริษัทฯ มีนโยบายการให้สินเชื่อที่รัดกุม
มีการติดตามเร่งรัดการชำระหนี้จากลูกหนี้อย่างสม่ำเสมอ มีฐานของลูกค้าที่หลากหลาย ดังนั้น
บริษัทฯ จึงคาดว่าจะไม่ได้รับความเสียหายอย่างเป็นนัยสำคัญจากการเรียกเก็บหนี้จากลูกหนี้

4.  ความเสี่ยงด้านกฎระเบียบและข้อบังคับที่เกี่ยวข้อง

-   ความเสี่ยงจากการไม่ปฏิบัติตามกฎระเบียบของตลาดหลักทรัพย์

สำนักงานคณะกรรมการกำกับหลักทรัพย์และตลาดหลักทรัพย์ (กลต.)
ได้ออกกฎระเบียบและข้อบังคับต่าง ๆ
เพื่อให้บริษัทจดทะเบียนได้ปฏิบัติตามเพื่อการกำกับดูแลกิจการที่ดี พร้อมด้วยบทลงโทษต่าง ๆ
สำหรับบริษัทที่ฝ่าฝืนหรือไม่ปฏิบัติตาม

บริษัทฯ ตระหนักและให้ความสำคัญในการปฏิบัติตามกฎเกณฑ์ต่างๆ อย่างเคร่งครัด
โดยการกำหนดให้มีผู้รับผิดชอบโดยตรงในการประสานงาน
ติดตามข้อมูลข่าวสารหรือข้อบังคับใหม่ๆที่เกี่ยวข้องกับบริษัทฯ และปฏิบัติตาม เพื่อให้มั่นใจว่าบริษัทฯ
ได้ปฏิบัติตามกฎระเบียบของกลต.อย่างครบถ้วน และทันเวลา

4.  ความเสี่ยงด้านระบบสารสนเทศ

-   ความเสี่ยงจากการใช้โปรแกรมละเมิดลิขสิทธิ์ (Use of pirated software)

บริษัทฯ ได้จัดทำนโยบายด้านสารสนเทศ ซึ่งครอบคลุมการใช้งานสารสนเทศทั้งภายในและภายนอก
รวมถึงได้มีการควบคุม Authorized ของผู้ใช้งานทุกคนจากการติดตั้งโปรแกรมต่างๆ ด้วยตนเอง
ซึ่งต้องดำเนินการผ่านทางเจ้าหน้าที่แผนกสารสนเทศของบริษัทฯ เท่านั้น นอกจากนี้
ในด้านความครบถ้วนของการใช้โปรแกรมถูกลิขสิทธิ์นั้น

บริษัทฯ
มีนโยบายในการจัดหาเครื่องคอมพิวเตอร์ใหม่พร้อมทั้งโปรแกรมที่ถูกลิขสิทธิ์เข้ามาทดแทนเครื่องเก่าที่มีอายุการใช้งานนาน
รวมถึงได้จัดซื้อ License
การใช้งานโปรแกรมพื้นฐานให้ครบถ้วนภายในระยะเวลาที่กำหนดตามแผน